**Šalvia španielska** (lat. *Salvia hispanica*) je jeden z niekoľkých príbuzných druhov Šalvie, bežne známych ako chia (výslovnosť "čia"). Je to druh kvitnúcej rastliny z čeľade Lamiaceae, pôvodom zo stredného a južného Mexika a Guatemaly. Považuje sa za pseudocereálie, pestuje sa pre svoje jedlé, hydrofilné (schopné viazať vodu) chia semienka, ktoré sa bežne používajú ako potraviny v niekoľkých krajinách západnej Južnej Ameriky, západného Mexika a juhozápadu Spojených štátov amerických.

Etymológia
----------

Slovo "chia" je odvodené z nahuatlského slova "chian - mastný".[1]

Medzi ďalšie rastliny známe ako "chia" patrí Šalvia kalifornská (lat. *Salvia columbariae*), ktorá sa niekedy nazýva „zlatá chia", Šalvia mnohoklasnatá (lat. Salvia polystachya) a Šalvia lipolistá (lat. Salvia tiliifolia) nazývaná aj "Tarahumara Chia".

Popis
-----

Šalvia španielska je jednoročná bylina dorastajúca až výšky 1,75 metra, s protistojnými listami, ktoré sú 4 - 8 centimetrov dlhé a 3 - 5 centimetrov široké. Jej kvety sú fialové, alebo biele a vytvárajú sa v početných klasoch (súkvetie) na konci každej stonky. Mnoho rastlín pestovaných ako Šalvia španielska sú v skutočnosti iný druh, Šalvia levanduľolistá (lat. *Salvia lavandulifolia*). 

Semená sú malé a oválne s priemerom okolo 1 mm. Sú strakaté, s hnedou, sivou, čiernou a bielou farbou. Semená sú hydrofilné, po namočení absorbujú tekutinu v množstve až 12-násobku svojej hmotnosti. Počas namáčania semená vytvárajú slizovitý povlak, ktorý dáva nápojom na báze chia výraznú želatínovú textúru. 

Šalvia španielska sa komerčne pestuje a konzumuje vo svojom rodnom Mexiku a Guatemale, ako aj v Bolívii, Ekvádore, Kolumbii, Nikarague, severozápadnej Argentíne, častiach Austrálie a na juhozápade USA.   V Kentucky boli vyšľachtené nové patentované odrody na pestovanie v severných zemepisných šírkach Spojených štátov amerických, keďže Šalvia španielska znáša pôvodne len veľmi krátkodobé ochladenia, maximálne do -1 až -7 °C (USDA zóny 9 - 12)

Semená
------

Šalvia španielska sa komerčne pestuje pre semená, ktoré slúžia ako potravina bohatá na omega-3 mastné kyseliny. Semená poskytujú 25–30 % extrahovateľného oleja, vrátane kyseliny α-linolénovej. Typické zloženie tuku v oleji je 55% ω-3, 18 % ω-6, 6 % ω-9 a 10 % nasýtených tukov. 

### Podnebie a rast

Dĺžka pestovateľského cyklu Šalvie španielskej sa líši v závislosti od miesta, kde rastie a je ovplyvnená aj nadmorskou výškou.  Pre pestovanie v rôznych ekosystémoch v Bolívii, Ekvádore a severozápadnej Argentíne trvajú pestovateľské cykly 100 až 150 dní.  V súlade s tým sa komerčné polia nachádzajú v rozsahu 8 - 2200 m.n.m v rôznych ekosystémoch od tropickej pobrežnej púšte po tropický dažďový prales a Andské suché údolia.  V severozápadnej Argentíne sa uvádza časové rozpätie od výsadby po zber 120 – 180 dní pre polia nachádzajúce sa v nadmorskej výške 900 - 1500 m.n.m. 

Šalvia španielska je rastlina krátkeho dňa , čo naznačuje jej fotoperiodickú citlivosť a to obmedzilo jej komerčné využitie na pestovanie iba v tropických a subtropických zemepisných šírkach až do roku 2012, keďže iba v týchto oblastiach sú krátke dni stále dostatočne teplé.

Pokroky v šľachtení rastliny počas roku 2012 však viedli k vývoju nových skorých kvitnúcich genotypov Šalvie španielskej, ktoré preukázali vyššie výnosy v severnejších polohách oproti pôvodnému výskytu, v štáte Kentucky.

### Výnos a zloženie semien

Výnos semien sa líši v závislosti od kultivarov, spôsobu pestovania a podmienok pestovania podľa geografickej oblasti. Napríklad komerčné polia v Argentíne a Kolumbii sa líšia v rozsahu výnosov od 450 do 1250 kilogramov na hektár.   Malá štúdia s tromi kultivarmi pestovanými v Andských údoliach Ekvádoru priniesla výnosy až 2300 kilogramov na hektár, čo naznačuje, že priaznivé pestovateľské prostredie a kultivar sa vzájomne ovplyvňujú v dosiahnutých vysokých výnosoch.  Genotyp má väčší vplyv na výnos ako na obsah bielkovín, obsah oleja, zloženie mastných kyselín alebo fenolových zlúčenín, zatiaľ čo vysoká teplota znižuje obsah oleja a stupeň nenasýtenosti a zvyšuje obsah bielkovín.

### Požiadavky na pôdu

Pestovanie Šalvie španielskej vyžaduje ľahké až stredne hlinité alebo piesčité pôdy.  Rastlina uprednostňuje dobre odvodnené, stredne úrodné pôdy, ale dokáže si poradiť aj s kyslými pôdami a miernym suchom.  Zasiate chia semienka potrebujú vlhkosť, kým dozrievajúca rastlina neznáša počas rastu zamokrené pôdy.

Tradičné pestovateľské techniky zahŕňajú prípravu pôdy rozrušovaním a kyprením s následným rozsievaním semien.  V modernej komerčnej výrobe je typická výsevná dávka 6 kilogramov semien na hektár pôdy a rozostup riadkov 70 - 80 centimetrov. 

### Hnojenie a zavlažovanie

Šalvia španielska sa môže pestovať pri nízkom prísune hnojív s použitím 100 kg/ha dusíka alebo v niektorých prípadoch sa nepoužíva žiadne hnojivo.  

Frekvencia zavlažovania na poliach so Šalviou španielskou sa môže meniť od žiadneho až po 8 zavlažovaní za vegetačné obdobie, v závislosti od klimatických podmienok a zrážok. 

### Genetická diverzita a šľachtenie

Široká škála divokých a pestovaných odrôd Šalvie španielskej je založená na veľkosti, výtrusnosti a farbe semien.   Hmotnosť a farba semien majú vysokú dedičnosť, pričom za bielu farbu je zodpovedný jeden recesívny gén. 

### Choroby plodín

V súčasnosti produkciu chia semien Šalvie španielskej neovplyvňujú žiadni významní škodcovia ani choroby.  Esenciálne oleje v listoch majú repelentné vlastnosti proti hmyzu, vďaka čomu sú vhodné na ekologické pestovanie. Môžu sa však vyskytnúť vírusové infekcie, ktoré prenášajú molice.  Buriny môžu predstavovať problém v ranom vývoji rastliny, ale pretože Šalvia španielska je citlivá na väčšinu bežne používaných herbicídov, uprednostňuje sa mechanické ničenie buriny.

Dekoratívne a nové využitie
---------------------------

 "Chia Pets" - hlinená figúrka s klíčiacimi semienkami
Počas 80. rokov sa v Spojených štátoch rozmohol prvý krát trend takzvaných "Chia Pets", čo v preklade znamená "Chia domáci maznáčikovia". Sú to vlastne hlinené figúrky, na ktoré sa nanáša lepkavá pasta z chia semiačok. Tie sa potom zalievajú vodou a zo semiačok vyrastajú klíčky a mladé rastlinky, ktoré vytvárajú dojem, akoby mali hlinené zvieratká srsť. V USA sa ročne predá asi 500 000 týchto figúrok.  U nás poznáme podobné použitie u rôznych iných semien, napríklad aj u žeruchy, či pažítky.

Referencie
----------

Externé odkazy
--------------

* 

1. ↑   *Salvia hispanica L* [online]. [Cit. 2024-04-19]. Dostupné online.
2. 1 2 3   *Salvia hispanica* [online]. Germplasm Resources Information Network. Agricultural Research Service, United States Department of Agriculture, [cit. 2024-04-19]. Dostupné online.
3. ↑  Mark Griffiths, Editor.
4. ↑  . Dostupné online.
5. ↑  . Dostupné online.
6. ↑  . Dostupné online.
7. 1 2   Parameter "periodikum" je povinný!. ISSN 0926-6690. DOI: 10.1016/j.indcrop.2009.03.009.
8. 1 2   Parameter "periodikum" je povinný!. DOI: 10.5650/jos.58.347.
9. 1 2 3   Parameter "periodikum" je povinný!. DOI: 10.1007/s11746-998-0192-7.
10. 1 2   Parameter "periodikum" je povinný!. DOI: 10.1007/s10722-011-9673-x.
11. 1 2 3   Parameter "periodikum" je povinný!. DOI: 10.1016/0926-6690(96)89454-4.
12. 1 2 3   Parameter "periodikum" je povinný!. DOI: 10.1080/87559129.2013.818014.
13. ↑   Parameter "periodikum" je povinný!. ISSN 0278-0771. DOI: 10.2993/0278-0771(2005)25[155:HSADOC2.0.CO;2].
14. ↑  Cahill, J. P. and B. Ehdaie (2005).
15. 1 2   Parameter "periodikum" je povinný!. DOI: 10.1093/jhered/93.1.52.
16. ↑   Parameter "periodikum" je povinný!. ISSN 1999-4915. DOI: 10.3390/v6093450.
17. ↑  Chia Pet | Arts & Culture | Smithsonian Magazine.